לכבוד

פרופ' דן רז

הפקולטה למדעי המחשב- הטכניון

דני שלום רב,

אנו מבקשים להביע בפניך תודה והערכה מיוחדת על תרומתך לתכנית הלימודים של מחזור מ"ז במכללה לביטחון לאומי, באמצעות הקורס 'מבוא לעולם הדיגיטאלי למקבלי החלטות'. היה זה נסיון ראשון בהסטוריה של המב"ל שהוכח כמוצלח ביותר, לשילוב קורס בנושא זה בתכנית הלימודים לתואר שני במסגרת המב"ל, כמו גם פעם ראשונה לשילוב מרצה מן הטכניון בתכנית.

לא נעלמו מעינינו ההתגייסות האישית והמאמץ המתמשך להכנת הקורס, בה השקעת זמן, מחשבה ושיקול דעת בהתנדבות (למה בהתנדבות?), והקדשת לכך מספר פגישות הכנה אליהן הגעת במיוחד. מאחר ולא מדובר ב'קורס מדף' הקיים במסגרת אקדמית בישראל, אלא בקורס מיוחד שהתאמת למב''ל, נדרשו ממך שעות יקרות של חשיבה, תכנון, הזמנת מומחים, ובנייתו של כל מפגש מן המסד ועד הטפחות.

שיטת ההוראה שלך היתה מובנית ומרשימה, דאגת להתוות בכל שיעור את מקומו במסגרת הקורס כולו, השקעת זמן רב בתרגילים ובהמחשות, והיטבת לבחור מומחים שיחברו את המשתתפים לעולם המציאות הדיגיטאלית ולא הסתפקת רק במושגים תיאורטיים.

לצד כל האמור לעיל, הפגנת רוח טובה ואוהדת, היית נכון לכל שאלה והסבר נוסף למשתתפים, וניתן לומר שנהיית לחלק אינטגרלי מהמב''ל, הרבה בזכות הדרך הצנועה והבלתי אמצעית בה התנהלת מול הסגל והמשתתפים.

כל אלה ועוד באים לידי ביטוי בהערכת המשתתפים המצורפת בהמשך – ורבו דברי השבח והתודה שנאמרו גם בעל-פה במהלך המפגשים.

הגדרנו קורס חלוצי זה כניסוי – והוא יצא מוצלח ביותר! אנו מקווים כי תיאות להמשיך להיות חלק מאיתנו גם בשנת הלימודים הבאה, ובאלו שלאחריה.

בהערכה רבה ובתודה מעומק הלב

---- ----- ------

**הערכת הקורס**

1. להלן תוצאות משוב עונת ההתמחות אשר מולא על ידי 33 מהלומדים במב"ל.
2. התייחסות מילוליות של משתתף מופרדת מרעותו באמצעות נקודה-פסיק במידת הצורך.
3. הערכת המשתתפים הבינלאומיים (3 משתתפים) צוינה במידה ונמצא הבדל משמעותי בין הערכתם לבין הערכת שאר המשתתפים.

|  |  |  |  |
| --- | --- | --- | --- |
| השאלה | 1-2  נמוכה | 3  בינונית | 4-5  גבוהה |
|  | |  |  |
| באיזו מידה הקורס הקנה כלי חשיבה וניתוח בנושא | 3% | 13% | 84% |
| באיזו מידה הקורס היה מאורגן ומובנה | 6% | 19% | 75% |
| באיזו מידה הקורס אתגר מחשבתית | 13% | 25% | 62% |
| באיזו מידה הקורס התייחס לסוגיות אקטואליות? (מתן דוגמאות והקשרים לתקופתנו( | 0% | 13% | 87% |
| המרצה לימד בצורה מעניינת? | 13% | 19% | 68% |
| המרצה היה קשוב לשאלות ולהתייחסויות? | 3% | 3% | 94% |
| באיזו מידה התרגילונים לפני השיעור סייעו להבנת הנושא? | 6% | 23% | 71% |
| באיזו מידה תרמו המרצים האורחים להבנת התחום? | 3% | 6% | 91% |
| באיזו מידה אתה ממליץ שהקורס ילמד במב"ל בשנה הבאה? | 3% | 6% | 91% |

לשימור

1. **הוראת הקורס**
   1. **מרצה** – "*מרצה טוב מאוד, העביר חומר מורכב בצורה פשוטה; המרצה היה מצוין, קשוב, נעים, מאפשר דיון, משקיען; דני תותח ומקצוען ומלא כוונות טובות. נהנתי מהידע שלו ומהגישה שלו. Danny was perfect. The most clear path of what we were going to accomplish during the course. Keep the amount of time the Primary instructor has on the podium and the course "structure / road map*.
   2. **מרצי חוץ** – "*מרצי חוץ שמחברים למציאות עכשווית; הדוברים אורחים - דור 5, קירה, אלי בן ששון; הבאת מרצים מהעולם האמיתי, הרצאות האורחים של קירה ושל דוד מגוגל היו מצוינות במיוחד*".
2. **חשיבות הנושא** – "*מאוד חשוב, מאוד רלוונטי, קריטי להמשיך ולהעביר את הנושא!; הקורס הקנה הבנה של מושגי היסוד בתחום בצורה טובה ופתח צוהר לתחומים חשובים; "all the topics taught were relevant*.
3. **המטלות** – "*הלימוד דרך סרטוני יו טיוב עם מטלות בית קצרות היה מועיל מאוד; מתכונת הצגת תמצית מטלת הסיכום במליאה מאוד חיובית ותורמת, כך גם התרגילים של שיעורי הבית, כהכנה טובה מאוד לשיעור*".

לשיפור

1. **רלוונטיות ניהולית** – "*הרעיון של הקורס לחבר בין קבלת החלטות וטכנולוגיה הוא נכון וחשוב ויש להתמיד בו. אבל נתח גדול מהקורס התבזבז על היכרות עם תשתיות פיזיות וכדומה. יש למקד בדילמות של מקבלי החלטות בבואם להחליט בסוגיות טכנולוגיות שהם בהכרח לא מבינים בהן. בסוף צריך לצאת מהקורס עם כלים - איזה שאלות לדעת לשאול? איך לגבש מערך שיקולים? איך להבין של ההשפעות המיידיות וארוכות הטווח?; מיקוד יתר בהיבט הניהולי של קבלת החלטות, מרצים מאורחים לא רק מהעולם הטכנולוגי אלא מנהלים שמתמודדים עם הכנסת שינויים טכנולוגיים לארגון; יש לחבר את המשתתפים במה זה יכול לשמש אותם ביום יום; צריך לדייק קצת יותר את אלמנט הבכירות בהתייחסות לנושא. יותר דילמות ומתחים ופחות אנקדוטות מעולם האלגוריתמים*".
2. **רמה מקצועית** – "*הרצאת הפתיחה הייתה בסיסית מדי; נקודת המוצא היתה בסיסית מדי עבורי וזה ייצר בזבוז של המשכים הראשונים; ממליץ לגעת בנושאים יותר מתקדמים; חידושי טכנולוגיה שישנו את חיינו מקצה לקצה (רפואה וכפיתוח עדכני לתעשיית הייטק למשק טכנולוגי חכם; להביא יותר טכנולוגיות חדשות; Would recommend that if possible, a few more classes could be added to teach some of the emerging technologies and the fields that they directly contribute too*.
3. **הערכות מקדימה למטלה הסופית** – "*בתחילה המטלות לא היו מובנות מספיק; צריך דף הנחיה או הסבר בכיתה; Better prior notice of the final assignment*".
4. **לסיכום** – פיילוט מוצלח במב"ל, בבחירת המרצה, בהבניית השיעור ובמרצים האורחים. מתן דגש רב יותר לדילמות ניהוליות בתחום הטכנולוגי ולטכנולוגיות חדשניות יסייעו לקורס לעשות את קפיצת המדרגה הבאה.